*Despre lansarea volumului Trădarea Valurilor*

Frumosul se află pretutindeni în creația lui Dumnezeu. El se ascunde în versurile unei poezii, în cântul păsărilor, în zâmbetul unui copil... frumosul strălucește în fiecare în măsura în care îi lăsam pe ceilalți să lumineze. Iar acest dar făurit de Tatăl Ceresc s-a revărsat și în activitatea despre care vom vorbi imediat.

Sâmbătă, 21 octombrie 2023, Alexandra Drestaru, studentă în anul I la facultatea de Teologie Ortodoxă „Dumitru Stăniloae” din Iași, specializarea Asistență Socială și-a lansat al doilea roman, volumul doi al seriei „Haiducul din Cetate” – TRĂDAREA VALURILOR, la Pavilionul „Marcel Guguianu” din Bârlad. Tânăra în vârstă de 18 ani și-a scos la lumină o nouă carte la care a lucrat încă din 2022, fiind o iubitoare a literaturii. Înainte de a fi studentă, Alexandra a participat mai mulți ani la rând la etapa națională a Olimpiadei de Religie Ortodoxă, unde în clasa a XII-a a obținut premiul III; dar calificări importante sunt și cele de la etapele naționale ale olimpiadelor de Cultură și Spiritualitate Românească și Limba și Literatura Română. În 2022 câștigă trofeele secțiunilor de Eseu și Science Fiction ale concursului „Luceafărul” aflat sub patronajul Comisiei Naționale a României pentru UNESCO. Debutează la 17 ani cu romanul „Haiducul din Cetate”.

Lansarea de sâmbătă a descoperit publicului bârlădean o altă latură a scriitoarei Alexandra Drestaru... o adevărată iubitoare a copiilor cu dizabilități. Invitatul special la lansare a fost Asociația Down Activ Moldova din Botoșani, care au încântat pe cei prezenți cu două piese de teatru: Scufița Roșie și Cei trei Purceluși, cea din urmă fiind teatru cu păpuși. ADAM este un ONG care a luat naștere în anul 2013 și care își propune prin intermediul tuturor activităților desfășurate progresul, dezvoltarea armonioasă, atingerea potențialului maxim de dezvoltare, bunăstarea și buna dispoziție a persoanelor cu dizabilități. Scopul Asociației Down Activ Moldova este de a reprezenta interesele persoanelor cu dizabilități prin promovarea incluziunii sociale și creșterea calității vieții persoanelor cu dizabilități, în vederea depășirii situaților de dificultate, prevenirii și combaterii riscului de excluziune socială. <https://downactivmoldova.com/>

La eveniment au luat parte domnul deputat Adrian Solomon, domnul primar al Municipiului Bârlad, domnul inspector școlar județean, doamna director a Liceului „Mihai Eminescu” și fostul primar al Municipiului. Cuvântul de apreciere și felicitare a pr. prof. dr. Ion Vicovan, Decanul Facultății de Teologie Ortodoxă din Iași a fost transmis de către pr. lect. Univ. dr. Ilarion Mâță, prezent la eveniment. Acesta a felicitat-o personal pe tânăra scriitoare care a decis să transforme propriul eveniment într-o sărbătoare a bucuriei trăite dimpreună.

Lansarea cărții „Trădarea Valurilor” și-a propus, pe lângă a arăta frumosul care se ascunde în paginile unei cărți, să promoveze un grup de oameni dedicați muncii lor, care doresc să ofere o șansă la normalitate copiilor cu Sindrom Down, așadar un scop caritabil, deoarece o parte din banii strânși au fost donați asociației.

Un bun exemplu de lucrare a Asistenței Sociale în societate... o rază de lumină dăruită de Dumnezeu oamenilor prin oamenii Săi.